b'\n_START_ARTICLE_\nHannu Siitonen\n_START_SECTION_\nUrheilu-ura\n_START_PARAGRAPH_\nKes\xc3\xa4ll\xc3\xa4 1973 hurjakuntoinen Siitonen heitti kuudessa kisassa yli 90 metri\xc3\xa4. H\xc3\xa4n heitti kes\xc3\xa4kuussa Suomen enn\xc3\xa4tyksen 93,90 metri\xc3\xa4 ja sivusi tulostaan hein\xc3\xa4kuussa. Tulos s\xc3\xa4ilyi Suomen enn\xc3\xa4tyksen\xc3\xa4 kunnes keih\xc3\xa4smallia vaihdettiin vuonna 1986.\n_START_SECTION_\nLuontokuvaaja\n_START_PARAGRAPH_\nSiitonen on harrastanut luonnossa liikkumista pienest\xc3\xa4 pit\xc3\xa4en. Is\xc3\xa4ns\xc3\xa4 mukana mets\xc3\xa4t\xc3\xb6iss\xc3\xa4 kulkiessaan h\xc3\xa4n tarkkaili kuukkeleita, jotka my\xc3\xb6hemmin katosivat Siitosen kotiseudun Parikkalan metsist\xc3\xa4 kolmeksikymmeneksi vuodeksi. Vuonna 1994 Siitonen havaitsi mets\xc3\xa4ss\xc3\xa4 pesiv\xc3\xa4n kuukkelipariskunnan ja alkoi tarkkailla ja kuvata lajia. Vuonna 2003 ilmestyi h\xc3\xa4nen kuukkelikuvistaan kirja Kuukkeli \xe2\x80\x93 sielulintu, johon tekstit on kirjoittanut Heikki Willamo. WWF valitsi kirjan vuoden 2003 luontokirjaksi._NEWLINE_Siitonen on toiminut p\xc3\xa4\xc3\xa4kuvaajana teoksessa Kotka ja tuhat joutsenta (2003), jossa suomalainen tutkijaryhm\xc3\xa4 esittelee Karjalankannaksella sijaitsevan, rikkaana lintuparatiisina tunnetun \xc3\x84yr\xc3\xa4p\xc3\xa4\xc3\xa4nj\xc3\xa4rven luonnon nykytilaa. H\xc3\xa4n on pit\xc3\xa4nyt useita valokuvan\xc3\xa4yttelyit\xc3\xa4. N\xc3\xa4yttelyist\xc3\xa4 Kuukkelin mets\xc3\xa4 on ollut esill\xc3\xa4 muun muassa Merenkurkun luontokeskus Terranovassa, Seitsemisen luontokeskuksessa ja H\xc3\xa4meen luontokeskuksessa ja Kuukkelin vuosi Tampereen p\xc3\xa4\xc3\xa4kirjastossa ja mets\xc3\xa4museo Lustossa. Siitosen ja Tapani R\xc3\xa4s\xc3\xa4sen kutsun\xc3\xa4yttely Kaunis Karjalamme oli esill\xc3\xa4 Helsingiss\xc3\xa4 Sanomatalossa vuonna 2006.'